ΔΗΜΟΣ ΑΓΙΑΣ ΒΑΡΒΑΡΑΣ

***Αυτοτελές Τμήμα Δημάρχου* ΔΕΛΤΙΟ ΤΥΠΟΥ *31.7.2025***

***Ένα δημιουργικό ταξίδι συνεχίζεται στο***

***Κέντρο Δημιουργικής Απασχόλησης Παιδιών (ΚΔΑΠ) του δήμου μας!***

Ένα δημιουργικό ταξίδι συνεχίζεται στο ΚΔΑΠ Αγίας Βαρβάρας! Κλείσαμε τη χρονιά με χαμόγελα και ανοίγουμε ξανά την αγκαλιά μας για τα παιδιά!

Η φετινή χρονιά ήταν γεμάτη δράση και μάθηση με ωραία διάθεση! Με γνώμονα την αγάπη για το παιδί και τη δημιουργική του ανάπτυξη, προσφέραμε δραστηριότητες που κέρδισαν το ενδιαφέρον των μικρών μας φίλων.

Κατά τη διάρκεια της χρονιάς, τα παιδιά συμμετείχαν σε: μελέτη σχολικών μαθημάτων και ανάπτυξη λεκτικών, γνωστικών και επικοινωνιακών δεξιοτήτων, εργαστήρια δημιουργικής έκφρασης, μαθήματα Μουσικοκινητικής Αγωγής, μαθήματα Μουσικής, εκμάθηση Παραδοσιακών Χορών, αθλητικές δραστηριότητες & ομαδικά παιχνίδια.

Η ενέργεια, η φαντασία και η συνεργασία ήταν το «κλειδί» για μια χρονιά γεμάτη πολύτιμες εμπειρίες για κάθε παιδί που συμμετείχε.

Μαθητής του ΚΔΑΠ συμμετείχε στον 12ο Διεθνή Παιδικό Διαγωνισμό Ζωγραφικής, που διοργάνωσε το Μουσείο Κυκλαδικής Τέχνης με τίτλο «Προστάτες των Κυκλάδων» και η ζωγραφιά του θα εκτεθεί στις 27 και 28/9/2025 στο Κέντρο Τεχνών του Δήμου Αθηναίων, στο πλαίσιο του 3ου Cycladic Kids Festival.

Ξεχωριστή στιγμή για όλους ήταν η γιορτή για τη λήξη της φετινής χρονιάς! Τα παιδιά είχαν πρωταγωνιστικό ρόλο στην προετοιμασία της και ετοίμασαν, με τη βοήθεια των εκπαιδευτικών και του καλλιτεχνικού προσωπικού του δήμου μας, μία βραδιά χαράς και ψυχαγωγίας, παρουσία των γονιών τους. Μουσική, χορός, κεράσματα, ζωγραφική προσώπου και ζεστή ατμόσφαιρα χαρακτήρισαν τη βραδιά που γέμισε με παιδικά χαμόγελα.

Το ΚΔΑΠ Αγίας Βαρβάρας σας προσκαλεί να γίνετε μέρος της μεγάλης παρέας και να χαρίσετε στο παιδί σας πολύτιμο χρόνο μέσα από τη μάθηση, το παιχνίδι, τη δημιουργία και την κοινωνική αλληλεπίδραση!

Ηλικίες: παιδιά 5-12 ετών

Ώρες λειτουργίας: Καθημερινά από 16:30 έως 20:30

Τοποθεσία: 2ο Δημοτικό Αγίας Βαρβάρας

Τηλέφωνο: -213.2019349-213.2019350-210.5621310